40 ຄົນຖືກຈັບ ໃນເຫດກໍ່ຄວາມວຸ້ນວາຍ ໃນລອນດອນ
ພວກ​ປະ​ທ້ວງ​ພາກັນ​ແກວ່ງ ​ກ້ອນ​ຫິນໃສ່​ຕໍາຫລວດ ທັບ​ປ່ອງຢ້ຽມ​ຮ້ານຄ້າຮ້ານ​ຂາຍ ແລະ​ເອົາ​ໄຟ​ຈູດ​ເຜົາ​ລົດ​ຫລາຍຄັນ​ ພ້ອມທັງ​ຕຶກ​ຫລາຍຫລັງ.
ຕໍາຫລວດໃນກຸງລອນດອນໄດ້ທໍາການຈັບກຸມປະຊາຊົນຢ່າງໜ້ອຍ 40 ຄົນໄວ້ ຫລັງຈາກ ເກີດຄວາມວຸ້ນວາຍຄັ້ງຮ້າຍແຮງທີ່ສຸດທີ່ໄດ້ເຫັນຢູ່ໃນເມືອງຫລວງຂອງອັງກິດ ໃນຮອບ ຫລາຍປີຜ່ານມາ ໄດ້ມີການສົ່ງຕໍາຫລວດໃນຈໍານວນຫລາຍພິເສດໄປປະຕິບັດໜ້າທີ່ໃນວັນອາທິດວານນີ້ໃນ ຄຸ້ມ Tottenham ໃນເຂດເໜືອຂອງລອນດອນ ບ່ອນທີ່ມີການກໍ່ການຈະລາຈົນຂຶ້ນໃນຄືນ ວັນເສົາ ທີ່ສືບເນື່ອງມາຈາກການທີ່ຕໍາຫລວດໄດ້ຍິງຄົນທ້ອງຖິ່ນຄົນນຶ່ງຕາຍ ບັນດາເຈົ້າ ໜ້າທີ່ກ່າວວ່າ ຕໍາຫລວດ 26 ຄົນໄດ້ຮັບບາດເຈັບໃນຄວາມວຸ້ນວາຍຄັ້ງນີ້ ສະຖານະການໃນຄຸ້ມດັ່ງກ່າວ ງຽບສະຫງົບໃນມື້ວານນີ້ ແຕ່ກໍຍັງເຄັ່ງຕຶງຢູ່ ນຶ່ງມື້ຫລັງຈາກ ເກີດຄວາມວຸ້ນວາຍ ແຕ່ກໍໄດ້ເກີດເຫດການວຸ້ນວາຍຂຶ້ນອີກ ໃນຄຸ້ມ Enfield ທາງກໍ້າ ເໜືອຂອງຄຸ້ມ Tottenham ໃນແລງວັນອາທິດວານນີ້ ລາຍງານຂ່າວໂທລະພາບສະແດງ ໃຫ້ເຫັນພາບປ່ອງຢ້ຽມຂອງຮ້ານຄ້າຈໍານວນນຶ່ງຖືກທັບແຕກ ແລະລົດຕໍາຫລວດຄັນນຶ່ງ ຖືກທໍາລາຍເສຍຫາຍ ໄດ້ມີການນໍາເອົາຕໍາຫລວດປາບການຈະລາຈົນເຂົ້າມາເຝົ້າຍາມໃນ ຄຸ້ມ ເພື່ອປ້ອງກັນບໍ່ໃຫ້ມີການສ້າງຄວາມເສຍຫາຍຂຶ້ນອີກ ໃນເຫດວຸ້ນວາຍທີ່ເກີດຂຶ້ນເມື່ອວັນເສົາຜ່ານມານັ້ນ ການເດີນຂະບວນຢ່າງສັນຕິ ປະທ້ວງ ການທີ່ຕໍາຫລວດໄດ້ສັງຫານຊາຍຄົນນຶ່ງໄວ 29 ປີໃນຕົ້ນສັບປະດານັ້ນ ໄດ້ກັບກາຍເປັນ ຄວາມຮຸນແຮງ ເວລາພວກປະທ້ວງພາກັນແກວ່ງກ້ອນຫິນໃສ່ຕໍາຫລວດ ພ້ອມທັງທັບປ່ອງ ຢ້ຽມຮ້ານ ຄ້າຮ້ານຂາຍ ແລະເອົາໄຟຈູດເຜົາລົດຫລາຍຄັນ ຕຶກອາຄານຫລາຍຫລັງແລະ ລົດເມສອງຊັ້ນຄັນນຶ່ງ ໄດ້ຖືກໄຟເຜົາເຊ່ນກັນ ພວກຊາວເມືອງບາງຄົນກ່າວກັບຕໍາຫລວດວ່າ ການກໍ່ຈະລາຈົນນັ້ນ ເປັນຜົນສືບເນື່ອງ ມາຈາກຄວາມໂມໂຫໂກດແຄ້ນທີ່ມີມາຕັ້ງແຕ່ດົນນານແລະຄ່ອຍໆຮຸນແຮງຂຶ້ນ ກ່ຽວກັບ ສະພາບການເສດຖະກິດທີ່ມືດ ມົນໃນເຂດເໜືອຂອງກຸງລອນດອນ ທີ່ມີອັດຕາຫວ່າງ ງານສູງແລະການໃຫ້ບໍລິການແກ່ປະຊາຊົນຖືກລົດຜ່ອນລົງນັ້ນ